Betxí donarà suport a 11 iniciatives de participació ciutadana - Ajuntament de Betxí\n12/03/2018 12/03/2018 admin Activem Betxí, Novessendes\nL’Ajuntament de Betxí i la Fundació Cívica Novessendes estableixen unes ajudes econòmiques per a recolzar les propostes ciutadanes i associatives per a millorar Betxí, des d’una perspectiva social.\nLes 11 idees de projecte son iniciatives que busquen resoldre un problema social i, per tant, es tradueixen un benefici per a Betxí.\nS’han valorat propostes encaminades al treball en xarxa o interassociatives, que fiquen a la ciutadania a treballar en els següents temes: Crisi i treball, ecologia, democràcia i participació, joventut, acció cultural, educativa i emprenedoria social.\nEl pressupost total destinat a aquesta convocatòria ha sigut de 8.000 euros, aportats per la Fundació Novessendes i l’Ajuntament de Betxí.\nS’oferirà recolzament econòmic i recolzament tècnic a les propostes seleccionades, que passaran a la fase d’execució. Les accions es desenvoluparan durant el 2018 i pròximament es realitzarà un acte públic per a la presentació dels projectes.\n← Concurs de redacció dirigit a l’alumnat de Primària\nProgramació cultural d’abril, maig i juny →


Prova pilot per un protocol de benestar animal als Tonis de Taradell\nFesta dels Tonis a Taradell. FOTO: BCN és molt més\nLa iniciativa, que busca garantir el benestar animal durant la celebració dels Tres Tombs, és pionera a Catalunya\nper Redacció/ACN 10 de gener de 2020 09:00\nEls Tonis de Taradell seran objecte d'un estudi científic aquest diumenge, 12 de gener, amb motiu de la festa en honor a Sant Antoni Abat. Liderat per la Fundació per a l'Assessorament i Acció en Defensa dels Animals (FAADA) i l'organització de la festa, experts de diferents camps avaluaran l'estrès, el dolor o el patiment dels cavalls que participaran en el passant.\nEl president dels Tonis de Taradell, Josep Presseguer, explicava a l'ACN que es monitoritzarà les pulsacions de quatre animals amb l'objectiu de conèixer el seu estat en cada moment de la festa i posar a provar el protocol de benestar que han elaborat conjuntament amb els animalistes. Entre d'altres, el treball que ha fet per primera vegada una associació de Tonis a Catalunya regula el descans dels animals, el pes dels carros o la música que sona durant la festa.\nL'objectiu dels Tonis de Taradell sempre ha estat mantenir la festa i salvar el patrimoni que representen els carros o les eines de pagès que han anat recuperant al llarg dels anys. Així ho ha explicat el seu president, Josep Presseguer, qui ha destacat que cal "adaptar-se" als nous temps. "La societat cada vegada demana més protecció cap als animals, i com que no hem fet prou pedagogia de la nostra festa, entenen que estem maltractant els animals". "Hem de demostrar que no els estem maltractant i que entenguin que estem fent les coses bé", ha destacat Presseguer.\nLa idea d'elaborar un protocol de benestar animal pren forma fa un parell d'anys, quan l'Associació dels Tonis de Taradell es posa en contacte amb les protectores d'èquids de la zona. Segons relata Presseguer, les van anar a trobar perquè els diguessin quins aspectes creien que els Tonis estaven fent malament en relació amb el benestar dels animals. D'allà en van sorgir algunes propostes, com l'eliminació de la música durant la festa o la quantitat de càrrega que traginaven els animals.\nL'interès de l'associació osonenca també va despertar l'interès de la Fundació per a l'Assessorament i Acció en Defensa dels Animals (FAADA) amb qui ràpidament es van posar a treballar per elaborar un protocol, també en col·laboració amb veterinaris del municipi. Des de punts de partida molt diferents, els uns amb la voluntat de fer que la festa perdurés en el temps, i els altres amb l'objectiu que festes d'aquest tipus desapareguin del mapa, van arribar a acords per vetllar pel benestar dels animals.\n"Les primeres reunions van ser tenses", ha explicat el president dels Tonis de Taradell. "Tenien molts dubtes sobre allò que havien vist en aquest tipus de festes i els vam fer venir a Taradell per ensenyar què estàvem fent i fer pedagogia", ha explicat. El protocol que han elaborat és obert i enguany, si hi ha aspectes a millorar, no descarten aplicar canvis en la festa de l'any vinent. "Ens anirem adaptant cada any", ha afegit.\nSegons Presseguer, cada festa de Sant Antoni Abat ha de trobar el seu propi protocol si vol persistir en el temps, "i aquest treball pot ser la salvació per a moltes festes". Aquest diumenge Taradell acollirà representants de les festes de Barcelona i Molins de Rei que arribaran interessats per veure com s'aplica el protocol de benestar animal que han elaborat.\nPresseguer creu que tot i que es pot agafar el model de Taradell com una base, "cada població l'ha d'adaptar a la seva casuística". De fet, enguany, la federació dels Tonis en l'àmbit de Catalunya també ha elaborat una guia que, segons ha apuntat Presseguer, no pot tenir molt recorregut perquè no té en compte les particularitats de cada festa. "No és el mateix la festa dels Tonis a Manlleu o a Barcelona", ha explicat.


El CIEM Unió Musical participa en la cantata “el cor de la terra” – Unió Musical de Llíria\n28 de maig de 2022 28 de maig de 2022 Unió Musical\t#CIEM, #MúsicsDeLaUnió, #UnióMusicalLlíria\nL’alumnat del CIEM Unió Musical va participar ahir, juntament amb l’alumnat dels col·legis de Llíria CEIP San Vicente i CEIP San Miguel , a més del CEIP Castell del Reial (Marines), CEIP L’Olivera (L’Eliana), CEIP Horta Major (Villamarxant ) i CRA Alt de Carraixet (Olocau i Gátova), en les dues sessions en què van interpretar la cantata “El cor de la terra”.\nLa composició interpretada ofereix un missatge per tindre cura del medi ambient i l’emergència climàtica. A més de despertar consciència sobre un dels grans reptes actuals, pretén també promoure la llengua, la música i la cultura valenciana entre la població més jove i s’emmarca en el projecte “L’escola canta”, una iniciativa de l’Ajuntament de Castelló amb el suport de la Conselleria d’Educació, Cultura i Esport i la col· laboració de l’Àrea d’Educació de l’ajuntament de Llíria.\nLa Banda UDP Llíria-Camp de Túria-Serrans, dirigida per Vicente Puchol, ha posat la part instrumental a aquesta producció amb música de Pablo Anglés i text de Ximo Montañés, director del CEFIRE artístic-expressiu.\nEn acabar el concert, l’alumnat del CIEM Unió Musical i els músics de la Unió que també formen part de la Banda UDP Llíria-Camp de Túria-Serrans, han volgut deixar constància de la seua participació amb una foto que mostra l‘especial circumstància del nostre centre educatiu, únic integrat en una societat musical.\nL’actuació realitzada al matí estava adreçada a públic escolar, mentre que a la vesprada estava oberta al públic general.\n← La Generalitat destina un màxim de 150.000 euros al Centre Integrat d’Ensenyaments Musicals.\nRecitals de #MúsicsDeLaUnió →


Rutes Paral·leles | Ruta Urbanística\nDescobreix els secrets del Paral·lel de principis de segle XX\nRUTA URBANÍSTICAL’Avinguda Frontera\nDurada a peu:\nEl Paral·lel és una de les avingudes de Barcelona que, com la Diagonal o la Gran Via, sorgeix del projecte d’eixamplament de la ciutat de Barcelona ideat per Ildefons Cerdà. Des del seu naixement, un seguit de disposicions urbanístiques contradictòries van facilitar l’aparició d’edificacions efímeres i la conversió d’aquest carrer en una densa àrea d’oci i espectacles. D’espai frontera a centre d’oci i d’espectacles, la creació i el desenvolupament urbanístic del Paral·lel constitueixen un exemple del conflicte entre el poder públic i els interessos privats.\nFes la ruta a peuDescarrega’t el PDF\n1 El naixement de l’avinguda Paral·lelEl Pla Cerdà\nL’espai que avui ocupa l’avinguda del Paral·lel era, al darrer quart del segle XIX, un territori inhòspit que funcionava al marge de la ciutat de Barcelona. Va ser Ildefons Cerdà qui, en el seu Pla d’eixample de Barcelona, va definir com havia de ser aquell espai fronterer al peu de la muntanya de Montjuïc. Cerdà volia crear una gran avinguda senyorial amb arbres, semblant al que avui és la Diagonal. L’avinguda havia de fer 50 metres d’amplada, una mida que no agradava gens als propietaris dels solars, que veien perjudicats els seus interessos econòmics.\nEl 1894 s’inaugurà la urbanització de la via, que durant molts anys es va dir avinguda del Marquès del Duero, nom que conservaria (exceptuant a l’època de la República, en què s’anomenà avinguda de Francesc Layret) fins al 1979, que passà a anomenar-se oficialment avinguda del Paral·lel, denominació que sempre havia estat viva en l’imaginari ciutadà.\n2 La llei de pòrtics del 1883 i la picaresca popular\nAls baixos de molts edificis de l’avinguda actual encara es poden veure pòrtics, unes edificacions que expliquen per què el Paral·lel es va acabar convertint en un espai d’oci i espectacle. Els propietaris dels primers solars del Paral·lel estaven en contra que l’avinguda tingués una amplada de 50 metres, tal com havia planificat Cerdà. Les negociacions dels propietaris amb l’Ajuntament van acabar amb l’aprovació d’una llei que permetia guanyar 5 metres més al carrer a través de la construcció de pòrtics. Amb tot, els propietaris no es decidien a promoure edificacions amb aquestes característiques. Per aquesta raó, l’Ajuntament va permetre la construcció d’edificacions provisionals sempre que no fossin dedicades a l’habitatge. D’aquesta manera, van proliferar barracons, magatzems, coberts i quioscos on havien d’anar edificis amb porxos. A les imatges podeu veure els models de porxos que hi havia al Paral·lel.\nAquestes edificacions provisionals, molt majoritàriament, es van dedicar a l’espectacle, per atendre la demanda social d’aquesta oferta cultural per part de les classes populars. Així, van sorgir teatres, cafès concerts i locals d’espectacles de tota mena, un espai de la ciutat molt diferent a la pacífica avinguda que havia ideat Cerdà.\n3 El primer teatreEl Circo Español Modelo\nOn ara hi ha l’Artèria Paral·lel i el Café Espanyol, es va inaugurar, l’any 1892, el primer teatre del Paral·lel, el Circo Español Modelo. La seva edificació significa el desplaçament de l’activitat teatral de Barcelona del centre de la ciutat cap a l’animat Paral·lel. El 1907 es va incendiar i les noves instal·lacions van passar a dir-se Gran Teatro Español.\nUn dels primers gèneres a triomfar en aquest teatre va ser la pantomima. La companyia familiar Onofri, que va arribar a Barcelona des de Marsella, s’hi va establir durant diverses temporades. Al Circo Español també es van celebrar nombrosos mítings polítics. L’espai escènic circular era ideal per crear ambient d’unitat i col·lectivitat.\n4 El carrer Nou de la RamblaNegocis de l’espectacle i la prostitució\nNo es pot entendre la construcció del Paral·lel sense l’expansió d’una part dels usos del districte V, aquell que a partir del 1927 coneixem com a Barri Xino.El carrer Nou de la Rambla, o Conde del Asalto, segons el nomenclàtor de l’època, és un paradigma de l’oferta d’activitats professionals vinculades amb el món dels escenaris de varietats i els reservats que els acompanyen: acadèmies d’artistes, músics, representants, agències de contractació, modistes, etc., i tota mena de metges i curanderos especialitzats en matèries sexuals. El Carrer Nou i el Barri Xino van acollir molts bordells que eren el final de festa per a molts dels espectadors dels locals del Paral·lel.\nUn local històric situat al número 12 del Nou de la Rambla va ser l’Eden Concert, music-hall obert des de l’any 1886. L’Eden va ser restaurant, sala de teatre, local per ballar, cinema. S’hi va fer teatre, pantomima, prestidigitació... L’any 1935 es va convertir en l’Eden Cinema. El 1987 va intentar tornar a ser music-hall sense gaire èxit. Ara és un pàrquing.\n5 El Poble SecRaval d’immigració\nLa transformació del Paral·lel com una de les àrees principals d’espectacles de la ciutat també va afectar directament el Poble Sec, que fins aleshores havia estat una zona apartada, dedicada al conreu i sota el control militar del castell de Montjuïc.\nAl Poble Sec van anar a parar molts dels immigrants d’arreu de l’Estat espanyol que van arribar a Barcelona a finals de segle XIX i principis del XX per treballar en la construcció o la indústria. El pròsper negoci de l’espectacle del Paral·lel també va donar feina a molta gent. L’edificació i urbanització de Poble Sec es van realitzar de manera desordenada i sense un marc legal gaire definit, fets que expliquen l’estretor dels seus carrers i moltes peculiaritats de la seva trama urbana.\n6 L’Exposició Internacional del 1929 i la plaça d’Espanya\nL’Exposició Internacional del 1929 va ser una operació a gran escala per projectar la imatge industrial de Barcelona al món i per remodelar la zona de la muntanya de Montjuïc. El Paral·lel no va quedar al marge d’aquesta transformació urbanística i va veure com en un dels seus extrems es construïa la plaça d’Espanya.\nLes obres de l’exposició internacional, que van costar 130 milions de pessetes de l’època, van despertar moltes crítiques entre la població. De les sales i els bars del Paral·lel van sorgir veus de protesta contra el faraònic projecte com aquesta cançó de Carles Saldaña Beu, àlies «Alady», un dels còmics més populars del moment.\nSilencio i Tururut, per Carlos Saldaña ALADY (1929)\nRUTA POLÍTICAEl Paral·lel, termòmetre\npolític i social\nRUTA DE TEATRESEl Paral·lel, una oferta cultural\núnica a Europa\nFundació Caixa Catalunya Endesa\nInstitut del Teatre Diputació de Barcelona\nEl País Catalunya Ràdio


El Bloc de Joan Andrés: LECTURES PER AL CONFINAMENT DEL CORONA VIRUS 1\nVista la situació d'aïllament i possibles solituds a que ens obliga el punyeter corona virus, he pensat que a algunes persones els podria anar bé alguna coseta, no gaire pesada, amb la qual ajudar a passar les hores amb un cert plaer.\nCom que l'única cosa que puc oferir és la meua capacitat d'escriure he pensat oferir-vos una petita lectura amb freqüència setmanal. No vull fer-me el pesat.\nComençaré avui mateix i si us fa el pes continuaré fent-ho mentre dure el nostre aïllament.\nAllà va la primereta.\nAmadeu ja n’estava fart, eren massa anys aguantant sempre el mateix; cadascun del set dies de la setmana, cadascuna de les quatre setmanes del mes, cadascun del dotze mesos de cadascun dels trenta set anys de la seua vida. Fins i tot diria que cadascuna de les seues tres vides, que Amadeu creia en la reencarnació… No ho dirà perquè no n’està segur d’haver afrontat, en les dues vides viscudes amb anterioritat, aquell problema quotidià. Tenia clar, això sí, que havia passat una vida molt discreta com a calmuc que feia de batel·ler al Volga. També recordava haver treballat d’embalsamador a Hermòpolis al temps del faraó Tutmòsis IV. Però, per més voltes que li pegava, no recordava haver hagut d’afrontar el problema que ara l'angoixava dia rere dia.\nAmadeu ha deixat córrer la música del radio-despertador, com fa cada dia a les set del matí; són entre cinc i deu minuts de mandra dolça. Una mena de transgressió a la norma, l’única que pot permetre’s entre setmana. Després, amb disciplina espartana procedeix a enfrontar-se amb la realitat quotidiana i ho fa metòdicament, de la millor manera que sap.\nI és que, amics lectors, el seu és un problema de talla; més pròpiament hem de dir que és d’estatura, que el fet d’estar gros o prim no és cosa que inquiete l’Amadeu. Ell, problemes a banda, té el cap molt ben moblat i no es deixa atabuixar per totes aquestes garambaines dels cossos de somni que tanta gent alienen des de la televisió. El seu és, com ja us he dit un problema d’estatura.\nI és que resulta molt dur viure amb una estatura desmesurada. Quan ets massa gran, la vida no et resulta gens fàcil. Tampoc no comptes amb la comprensió de l’entorn que, en lloc de compadir-te i solidaritzar-se amb tu se senten intimidats per la teua alçada o amaguen sota grolleries sense cap gràcia una espurna d’enveja.\n—Redéu, Amadeu; si tot està a la proporció, bon pardal no tindràs! —comenten els amics mentre imaginen extraordinàries proeses sexuals.\nJa haureu entès que tot açò, no li fa cap favor a l’Amadeu. Les dones normals, que són les que a ell li interessen, el defugen espantades. Si alguna se li acosta és el pendó de torn que no ve per ell, sinó per afegir una nota exòtica al seu currículum. I, d’aquestes, no en vol saber res l’Amadeu que ell mai no ha estat home d’orgies ni d’exotismes. Allò que més desitja als seus trenta set anys és trobar una dona que l’estime per ell mateix; que l’accepte tal com és. Sap però, que això ho té fotut, que la seua pròpia excepcionalitat l’allunya dels criteris de normalitat vigents.\nAixò per no parlar dels problemes que ha d’afrontar quotidianament per causa de la seua estatura. Què penseu? Que resulta fàcil per un home que ultrapassa els dos metres fer les coses més normals?… Que no té cap problema per fer allò que tu i jo fem inconscientment cada dia?… Doncs, no senyor; no és gens fàcil! De vegades, no és ni possible!… L’Amadeu bé que ho sap, que cadascun dels set dies de la setmana, de cadascuna de les quatre setmanes del mes, del cadascun del dotze mesos de cadascun del trenta set anys de la seua vida abans de començar el dia ja se li fan presents cadascuna de les dificultats que haurà d’afrontar. És com un malson quotidià; el pitjor de tot és que comença tan bon punt com sona el despertador avortant així l’única possibilitat de trencar-lo, que és el despertar-se.\nAbans de deixar el llit, l’Amadeu repassa els inconvenients que tindrà avui, per trobar una tenda on poder comprar-se les enormes sabates que necessita amb urgència. Pensa el que haurà de patir a l’hora de comprar-se la roba que li cal per afrontar amb certes garanties l’hivern que s’acosta. Ja no demana un cert estil o una determinada moda, que ell, com ja s’ha dit, no és esclau de les coses que van i venen; el difícil és trobar la talla. El mateix li passa amb els mobles de la casa, no se li adapten; no li queda altre remei que manar que els hi facen a posta. Això, a banda de car i incòmode, el fa sentir-se una mena de monstre marginal; un ésser únic sobrevivent d’una espècie extingida.\nLa vida, com li han fet entendre massa vegades, està feta per gent normal; prou que li ho han dit directament o indirecta. I, ell, cada vegada ho té més clar, no ho és gens de normal. Les cadires no l’aguanten; no estan pensades per aguantar el seu pes. Al transport públic no hi cap, ni dret, per massa alt; ni assegut, per massa ample. Les taules de qualsevol bar no li permeten encabir les cames. Els cines, ni els teatres, no tenen localitats amb les fileres bastant separades per ell. Els vehicles particulars tampoc no se li adapten; li manca lloc tant per dalt com per baix… És una extrema cursa d’obstacles el fet de realitzar qualque cosa. No cap als llits… Els matalassos no estan fets per gent com ell…; no cap a la banyera, ni passa per les portes. Fins i tot s’ha carregat d’esquena de tant de vinclar-se cap avall per relacionar-se amb la gent… I, així les mil i una coses que podria enumerar; per què seguir?… Sempre igual. Avui, com ahir, com demà i com despús demà; cada dia el mateix turment…!\nA la tauleta de nit, el ràdio-despertador ha donat per acabada la seua musiqueta ritual. Toca deixar el món dels somnis, tan idíl·lic com irreal, i encarar amb força renovada el nou dia que l’està esperant en sortir del llit.\nAbans de fer-ho, l’Amadeu s’estira llargament sobre els llençols regirats. No sols ho fa per sentir de bell nou cadascun dels membres del seu cos endormiscat, sinó per gaudir de la dolça sensualitat de la mandra matinera…\nEn acabar, encén el llum i s’incorpora; a fora, el dia fosqueja un poc més cada dia tal com avança la tardor. S’acosta a una de les vores de l’immens llit que l’acull. Com fa cada matí, ja s’ha dit que l’Amadeu és home de costums rituals, badalla sorollosament. Després, les cames penjant a la vora del llit, s’acarona la barba que la nit ha fet aspra de pel. Sap de sobres que, serrat de barba com és, s’haurà d’afaitar un parell de vegades tal com ho fa cada dia…\nEl següent pas serà fer un petit salt, que no té per costum usar el tamboret per sortir del llit; sols per entrar-hi a la nit la usa. Ja dempeus a terra, estirarà els braços novament, s’acostarà a l’espill que té sobre la còmoda… Farà puntetes per estirar-se i no encertarà a veure’s. Aleshores, i sols aleshores, sospirarà alleujat:\n—Redéu…! Quin desfici que m’he tret de sobre. Sort que sols ha estat un somni; per un moment havia aplegat a espantar-me! —dirà desprès de comprovar que continua mesurant 1’30 metres d’alçada —. Déu ens valga; Amadeu… La quantitat de problemes que t’acabes d’estalviar…!\nPublicat per JOAN ANDRÉS SORRIBES a 13:24


Hospital Selayang - hospitals - Kuang - Altres ciutats a selangor - Selangor - Malàisia - Hospitalsworldguide\nPàgina d'inici › Per país › Malàisia › Selangor › Altres ciutats a selangor › Kuang › Hospital selayang\nHospital selayang Kuang > Altres ciutats a selangor > Selangor > Malàisia\nHeu acabat la vostra carrera mèdica o d'altra cura mèdica? Esteu pensant fer una pràctica a Hospital Selayang? Si necessiteu saber l'adreça o el telèfon d'aquest hospital a Kuang, Malàisia, consulteu aquí tota aquesta informació.\nQuan hi ha una emergència mèdica, cal saber immediatament on demanar ajuda. Si voleu detenir-vos en les millors mans, contacteu Hospital Selayang. Aquest hospital té un excel·lent equip de professionals i està preparat per ajudar-vos amb tot el que necessiteu.\nHeu estat Hospital Selayang per problemes de salut? Com és l'atenció del personal mèdic, infermeres, auxiliars i cuidadors d'aquest hospital? Estàs content amb com t'han tractat? A continuació, escrigui el seu comentari personal aquí per ajudar a altres pacients que tenen el dilema de no saber a quin hospital acudir.\nLlistat de hospitals pròxims a Hospital Selayang\nHospital Kuala Lumpur- (Situat a 9.93 km)\nDamai Service Hospital- (Situat a 9.67 km)\nAcademy of Medicine of Malaysia- (Situat a 9.65 km)\nKPJ Healthcare Berhad- (Situat a 11.06 km)\nInstitut Jantung Negara- (Situat a 10.49 km)\nAlpha Specialist Centre Kota Damansara Petaling Jaya- (Situat a 11.38 km)\nGlobal Doctor Group- (Situat a 8.21 km)\nVista Eye Center Malaysia & Singapore- (Situat a 10.14 km)\nKPJ Damansara Specialist Hospital- (Situat a 11.82 km)\nPusat Rawatan Islam Sdn Bhd- (Situat a 12.23 km)


acupuntura | centre médic Salus | Terrassa\nEl teu centre d'acupuntura a Terrassa\nA través de la medicina tradicional xinesa, t'oferim una solució per a la teva malaltia. Creem un pla personalitzat, integrant els mètodes més efectius per al teu cas. Descobreix a continuació tot el que podem fer per tu.\nA través de la medicina tradicional xinesa, creem un pla personalitzat, integrant els mètodes més efectius per al teu cas.\nInsomni, Estrès i Ansietat\nDisminueix l'estrès des de la primera sessió\nOferim un programa específic per tractar les afeccions del sistema nerviós: ansietat, insomni, depressió, apatia, TDA, TDAH, nerviosisme, irritabilitat. Inclou acupuntura, auriculoteràpia, dietoteràpia, i suplements de fitoteràpia, si ho considerem necessari. Farem un diagnòstic per valorar el teu cas de forma personalitzada.\nA Acupuntura Salus estem especialitzats en el tractament de tot tipus de malalties derivades de l'estrès, amb centenars de pacients tractats amb èxit. Tractarem el teu problema des de l'arrel i sense efectes secundaris.\nNomés amb l'acupuntura, pots començar a notar canvis des de la primera visita. Reserva la teva cita!\nL'acupuntura és molt eficaç per a qualsevol tipus de dolor\nSentiràs alleujament del teu dolor des de la primera sessió i la millora serà progressiva a mesura que s'avanci amb el tractament d'acupuntura. L'acupuntura és molt efectiva per al dolor crònic en casos de: lumbàlgia, cervicàlgia, dorsàlgia, ciàtica, torticolis, mal d'espatlla, contractures, fibromiàlgia, esquinços, mal de cap i migranyes, mal de genolls, epicondilitis, epitrocleïtis, reumatisme, artritis, artrosi, herpes zòster, neuràlgies, dolor facial/bruxisme.\nL'efectivitat en el tractament del dolor amb acupuntura es deu a l'alliberament de substàncies neurotransmissores que s'originen a nivell de sistema nerviós central, responsables de generar un efecte analgèsic i antiinflamatori en el cos. Consulta'ns i et prepararem un pla terapèutic personalitzat!\nAmb dietoteràpia i acupuntura t'ajudem a perdre pes\nVols perdre pes? Reserva la teva cita i comença a aprimar amb un pla terapèutic personalitzat, amb el qual obtindràs els següents beneficis:\nMillora el teu sistema digestiu i evitar la retenció de líquids i restrenyiment\nRedueix la molesta inflor abdominal o altres problemes com l'acidesa o els gasos\nRegula el teu sistema endocrí i activa el metabolisme\nQuè inclou el tractament personalitzat per aprimar?\nPautes d'alimentació saludables d'acord amb la teva constitució\nDermatoma T6 i acupuntura per regular la gana, l'ansietat per menjar, activar el metabolisme i regular el desequilibri metabòlic\nMassatge de ventoses a la zona d'abdomen i glutis, per estimular l'eliminació de greixos localitzats\nAuriculoteràpia per reduir la teva ansietat mentre duri el tractament\nAcidesa, restrenyiment, inflor, dolor abdominal, digestions pesades\nCada cos és únic. Per això, estudiarem el teu cas concret per oferir-te la millor teràpia per a tu. T'ensenyarem a combatre els efectes de mals hàbits alimentaris, la manca d'exercici o l'estrès diari, per millorar la teva qualitat de vida. A Acupuntura Salus et tractarem: estrenyiment, diarrea crònica i excrements pastosos, inflor i dolor abdominal, gasos, acidesa i regurgitacions, úlcera gàstrica, digestions pesades i lentes, síndrome de còlon irritable, efectes secundaris de la quimioteràpia.\nEls nostres tractaments per al sistema digestiu inclouen acupuntura, auriculoteràpia, moxibustió, pautes dietètiques personalitzades i suplements de fitoteràpia, si ho considerem necessari. Reserva la teva cita i obté millores des de la primera sessió!\nProblemes menstruals, fertilitat, problemes durant l'embaràs, preparació al part\nEn l'Acupuntura i Medicina Tradicional Xinesa hi ha una experiència mil·lenària en ginecologia que avala l'eficàcia d'aquests tractaments. En Acupuntura Salus som especialistes en el tractament d'aquestes malalties: dolor menstrual, síndrome premenstrual, menstruació irregular, menstruació endarrerida o avançada, menstruació massa abundant, falta de menstruació, sagnat entre períodes, infertilitat, endometriosi, miomes, candidiasi, problemes durant l'embaràs, reposicionament del nadó.\nLa solució que estaves buscant per als teus problemes més íntims!\nInforma't sobre el nostre programa de fertilitat natural\nTroba en l'acupuntura l'ajuda per aconseguir-ho\nSegons les estadístiques, entre 7 i 8 de cada 10 pacients aconsegueix deixar de fumar amb acupuntura. Des d'Acupuntura Salus volem remarcar la importància que abans d'iniciar el tractament, estiguis realment convençut que vols deixar de fumar. Segons la nostra experiència, amb 3-5 sessions pot ser suficient.\nCom t'ajudarà aquest tractament?\nL'acupuntura actua sobre el sistema nerviós, relaxa la ment i redueix l'ansietat, les ganes de fumar i nerviosisme.\nMillora la circulació sanguínia i metabolisme, facilitant la neteja de l'organisme.\nAjuda al sistema respiratori a recuperar-se més ràpidament.\nFes el pas, t'ajudarem a aconseguir-ho!\nÉs una tècnica terapèutica mil·lenària i forma part de les teràpies principals de la medicina tradicional xinesa, de la qual es beneficien milions de persones.\nConsisteix en la inserció d'agulles fines en punts específics del cos, per ajudar a regular el flux del qi (energia) i de la sang en els diferents òrgans i parts del cos.\nDes d'un punt de vista occidental, es considera beneficiosa per:\nMillorar el flux sanguini i limfàtic\nEquilibrar els sistemes nerviosos simpàtic i parasimpàtic\nAfavorir la correcta producció i regulació d'hormones i neurotransmissors\nÉs una tècnica basada en l'aplicació de calor mitjançant la combustió de l'herba Artemisa (Artemisa vulgaris) sobre punts d'acupuntura.\nL'efecte de calor que produeix la moxibustió ajuda a activar el flux d'energia en els canals, reforçant l'organisme i el sistema immunitari. La calor també s'utilitza en el tractament de dolors articulars i astènia.\nteràpies amb ventoses\nLa teràpia amb ventoses consisteix en l'aplicació d'unes esferes obertes de vidre o de plàstic sobre la pell en les quals se'ls realitza un buit parcial d'aire al seu interior. Aquest buit produeix una adherència a la pell i el consegüent desplaçament dels teixits superficials.\nHi ha diferents formes d'utilització de les ventoses: es poden deixar col·locades durant uns deu minuts o bé es poden lliscar sobre la pell amb l'ajuda d'olis.\nLa teràpia amb ventoses s'utilitza per a:\nCalmar el dolor muscular i / o articular\nEstimular la circulació de la sang\nEliminar el vent, el fred i la humitat dels meridians\nLa utilització de plantes medicinals és un dels elements més importants en el tractament dels pacients per a la medicina tradicional xinesa.\nLes seves fórmules tradicionals consisteixen en l'exacta combinació de plantes terapèutiques utilitzades per reequilibrar l'organisme. I els seus beneficis han estat àmpliament reconeguts i verificats tant en orient com en occident.\nDesprés d'una minuciosa valoració del terapeuta, aquest recomanarà la fórmula més adequada. A Acupuntura Salus sempre recomanem fitoteràpia de laboratoris que garanteixin la màxima qualitat en les plantes.\nÉs una de les teràpies manuals més antigues que es coneixen. Consisteix en un massatge terapèutic en el qual es realitzen manipulacions i pressions sobre els diferents meridians i punts d'acupuntura, ajudant a resoldre els bloquejos energètics, millorant així el flux d'energia i sang.\nEl tuina utilitza una gran varietat de tècniques: pressionar, empènyer, fregar, percussió, vibració, fricció, etc. I la seva aplicació està indicada en una gran varietat d'afeccions.\nEs basa en un conjunt de pautes alimentàries aplicables a cada individu depenent de diversos aspectes que ens afecten.\nSovint en occident es cataloguen els aliments com a saludables o no saludables. No obstant això la dietoteràpia considera que cada individu sota determinades circumstàncies específiques, alguns aliments li poden resultar saludables i beneficiosos mentre que el mateix aliment per a una altra persona podria perjudicar-lo.\nA Acupuntura Salus les dietes es realitzen d'una manera totalment personalitzada, ja sigui per al tractament de patologies o per perdre pes.\nEl Qi Gong és una branca molt important de la medicina tradicional xinesa que ajuda tant a la prevenció com en el tractament de patologies, en totes edats.\nConsta de suaus moviments físics específics, exercicis respiratoris i concentració que contribueixen a millorar el flux energètic, augmentar la vitalitat, relaxar i equilibrar el nostre organisme.\nA Acupuntura Salus oferim als nostres pacients sessions individuals de Qi Gong, ensenyant-los aquells exercicis més beneficiosos per al seu cas.\nLa Medicina Tradicional Xinesa (MTX) és un sistema de sanació originat a la Xina fa més de 3000 anys.\nLa medicina tradicional xinesa va més enllà de les afeccions externes i fa servir un enfocament holístic amb el qual veure i tractar la persona com un tot unitari, considerant no solament les malalties sinó a la persona en la seva totalitat.\nLa MTX utilitza diverses tècniques de tractament: acupuntura, moxibustió, auriculoteràpia, ventoses, dietoteràpia, meditació, Tuina, fitoteràpia, Qi Gong i consells sobre un estil de vida saludable.\nUna de les principals avantatges de la MTX és l'absència de seriosos efectes secundaris.\nSalus, el teu centre de referència en acupuntura a Terrassa.\n"Quan connectes amb la teva essència, amb la teva passió i propòsit vital sempre apareix el camí". Miguel Angel desenvolupa la seva vocació de terapeuta a través de la Medicina Xinesa, sempre tractant de trobar l'equilibri entre el científic i analític i l'intuïtiu.\nL'opinió dels nostres pacients


Amanida de receptes: d’agost 2010\nTota la meva vida l'he passat estiuejant a l'Empordà i sempre he sentit a parlar de la botifarra dolça però no l'havia tastada mai. Aquesta botifarra és típica de les comarques gironines i tant es ven crua com seca, us adjunto un enllaç a la gastroteca on en parla.\nLa meva cosina Anna en fa molt sobint i em va passar la seva recepta que he posat en pràctica aquest vespre. Com que la botifarra té sucre al coure-la va fent un carmel que queda enganxat a la paella, per poder-la rentar cal posar-hi aigua i deixar-la al foc que vagi bullint i anirà desenganxant el sucre.\nBotifarra dolça crua\nEn una paella posar-hi les botifarres cobertes d'aigua i la poma pelada i tallada a trossets.\nDeixar reduir l'aigua, donar la volta a la botifarra i afegir una miqueta més d'aigua, així la botifarra agafarà color pels dos costats i la poma quedarà caramelitzada.\nPublicat per Cristina a 2:08 9 comentaris:\nAhir hi havia lluna plena i vam organitzar un sopar amb entrepans a la platja amb un bany de lluna i un cremat que feia il·lusió tant a grans com a petits. El dia va ser molt calurós, però a mida que anava avançant la tarda cada vegada hi havia més núvols, fins al punt que semblava que acabaria amb un xàfec. Quan vam arribar a la platja era negra nit, la lluna estava tapada per un bon gruix de núvols però la temperatura era molt agradable. Els nens s'ho van passar molt bé jugant a la sorra i fins i tot en Pere, en Mateu i en Raimon es van banyar aprofitant un raig de lluna.\nEn Jordi va començar els preparatius del cremat i com que jo no vaig deixar-li escalfar el rom a casa no va haver-hi manera d'encendre'l, així que vam recollir per acabar fent el cremat al jardí de casa on fins i tot es va obrir una clariana i vam poder gaudir de la lluna plena.\n1l de ron\n2 tassetes de cafè\n12 grans de cafè\npell de 2 llimones\nEn una cassola de terra posar tots els ingredients menys el cafè.\nEncendre la cassola i remenar fins que es redueixi una tercera part. Per facilitar l'encesa podeu escalfar una mica el ron.\nApagar el foc afegint-hi el cafè i servir en gotets.\nPublicat per Cristina a 1:37 6 comentaris:\nAhir es va fer la tradicional sardinada de cada estiu a casa de l'Albert i la Isabel. Aquest any erem més de 60 i com sempre l'organització ha estat perfecte i s'ha allargat fins a altes hores de la matinada.\nJo vaig portar aquests gotets amb una deconstrucció d'empedrat recepta d'una classe que vaig fer fa un parell de mesos amb el David Lienas en una de les seves classes de l'Espai del consumidor de Bonpreu. Com que em vaig deixar la recepta a Barcelona he fet servir la que ha penjat la Mercè del blog Destapant cassoles.\n500 gr de mongetes del ganxet\n100 gr d'olives negres\n200 gr de ceba de figueres\noli, sal, julivert i vinagre de mòdena\nEscórrer les mengetes i posar-les en un pot per triturar amb el pímer junt amb el vinagre, l'oli, la sal, el pebre i una mica d'aigua.\nPassar per un colador i reservar a la nevera.\nA part, tallar ben petit els tomàquets, els pebrots, la ceba, les olives, el julivert i el bacallà (després de dessalar). Amanir-ho amb oli, sal i pebre i deixar amaserar a la nevera durant una hora.\nServir-ho en unes copes amb la crema de mongeta de fons i la barreja de verdures a sobre. Jo vaig fer-ho en gotets petits que van fer de bon repartir.\nPublicat per Cristina a 14:33 6 comentaris:\nCom podeu veure a casa meva a l'estiu cada dia hi ha tomàquet, una de les amanides que agrada més als meus fills és aquesta que nosaltres anomenem grega.\nAquesta vegada l'he fet amb tomates del pebrot, són uns tomàquets molt carnosos i allargats que tenen forma de pebrot amb un toc una mica dolç i fantàstics per fer amanits. Aquesta varietat només la trobo quan vinc a l'Empordà. Com que em vaig oblidar de fer la foto poso aquesta que he trobat a internet.\nTomàquets per amanir\nAquesta vegada no calen moltes explicacions, tallar el tomàquet i el formatge i barrejar-ho amb les olives i els pinyons, amanir amb una mica de sal i la salsa pesto. Deixar-ho una estoneta a la nevera perque estigui fresquet. A casa nostra és imprescindible tenir un bon bocí de pa, el suquet que queda a la safata és fantàstic!\nPublicat per Cristina a 1:47 4 comentaris:\nPublicat per Cristina a 14:32 4 comentaris:\nUn senzill plat de tomàquet de pagès madurat a la planta i amanit amb un bon oli és un bon àpat d'estiu. A casa meva durant els mesos de juliol i agost mai faltava una safata de tomàquet amanit a taula i sempre ens barallàvem per sucar pa amb el suc que quedava.\nAvui hem comprat a una pagesa d'Ullà un tomàquet de 600 gr que només de veure'l ja et veinien ganes de fer-li una queixelada. A la tarda hem anat a comprar oli al Mas Bordas de Siurana a l'Alt Empordà. I per sopar hem ajuntat tots els ingredients i hem fet aquest tomàquet amanit que ha agradat tant a grans com a petits.\nBon oli i sal\nTallar el tomàquet a rodantxes o grills i amanir amb l'all tallat ben petitó, oli i sal. Queda més bo sense pell, per fer-ho només cal escaldar els tomàquets.\nPublicat per Cristina a 13:55 6 comentaris:


Una comparsa de Tarragona es despulla en un calendari per pagar-se la festa durant el Carnaval\nUna comparsa de TGN es despulla en un calendari per pagar-se la festa durant el Carnaval\nEl Circ Cultura i patrimoni dimecres, 17 de desembre de 2014\nLa Comparsa de Carnaval PeTaDa de l’Agrupació Sardanista Tarragona Dansa ha perdut la vergonya i s’ha despullat per realitzar un calendari amb fotografies artístiques dels membres de la Comparsa.\nFotos: Marta Richardson\nEn el calendari, un projecte instigat per la tarragonina Alba Prats, apareixen tots els membres de la comparsa tarragonina majors de divuit anys i que s’han atrevit a despullar-se davant de l’objectiu de la càmera d’una futura promesa tarragonina en l’àmbit fotogràfic, Marta Richardson. El calendari sortirà a la venda en breu. Tothom que vulgui adquirir-ne un pot demanar informació al local de l’Agrupació i també està previst que siguin els mateixos membres de la comparsa els que s'encarregaran de la distribució.\nLa finalitat d’aquest calendari no és cap altra que recaptar diners per al Carnaval 2015, en què PeTaDa estarà d’aniversari, ja que l’any que ve celebrarà 20 anys consecutius sortint al Carnaval de Tarragona i per aquest motiu està treballant per dur a terme diferents actes per aquesta efemèride. Precisament pensant en la manera de guanyar diners va sorgir la idea de fer aquest calendari.\nL’Agrupació Sardanista Tarragona Dansa, es dedica bàsicament a la competició sardanista, però inclou altres activitats i vessants que la fan molt interessant, entre les quals hi ha el Carnaval. El Carnaval és un dels actes en què participa un major nombre de persones, perquè al darrere de la Rua de Lluïment hi ha molta gent treballant perquè, any rere any, la comparsa desfili pels carrers de la ciutat.\nCom es va coure el projecte\n“La idea del calendari va sorgir en finalitzar el Carnaval de l’any passat, durant la reunió de valoració, i allò que va començar sent un simple comentari, que fins i tot pocs crèiem que ho duríem a terme, ha acabat sent una realitat”, explica David Allué. “Els membres que han participat en el calendari són tots aquells, majors d’edat, que han volgut desprendre’s de la roba i deixar la vergonya aparcada a un costat. Val a dir que aquí ha tingut molt a veure la Marta Richardson que va facilitar molt les sessions, ja que tots els que hi sortim som gent molt normal i corrent... sense cap tipus d’experiència en aquest àmbit”, assegura.\nLa distribució del Calendari anirà a càrrec dels mateixos comparsistes però, a més, es podran aconseguir pel mòdic preu de 8 euros al Local de l’Agrupació, situat a l’avinguda d’Andorra, 7 de Tarragona.\nUn molt bon moment per a l’Agrupació\nL’Agrupació Sardanista Tarragona Dansa està passant per uns dels millors moments de la seva història. Aquest any ha tancat una temporada excepcional. Compta amb colles a totes les categories del Campionat de Catalunya i duu al nom de Tarragona allà per on va.\nAquest any, la Colla Tarragona Dansa, la colla gran de l’Agrupació, la colla puntal... ha quedat per primera vegada sotscampiona de Catalunya, un fet històric escrit amb lletres d’esforç, passió i dedicació. Per altra banda, cal remarcar que la colla infantil, els Petits Tarragona Dansa, per primera vegada, s’han proclamat campions de Catalunya en la modalitat de Punts Lliures, i sotscampions al Campionat convencional. Sens dubte, una entitat forta i amb un planter envejable.\nLa Casa Castellarnau s'envolta de luxe, glamour i moda


Stella Maris inaugura la seua seu al port de Castelló - PortCastelló\n“Avui és un dia d’alegria perquè el port de Castelló creix en solidaritat amb l’Stella Maris”. Així s’ha expressat el president de l’Autoritat Portuària de Castelló, Francisco Toledo, a l’acte d’inauguració del local que la institució ha cedit per a rebre i acollir a les tripulacions que recalen a PortCastelló.\nEl local ha sigut beneït pel bisbe de la Diòcesi de Sogorb-Castelló, Casimiro López, en un acte que ha comptat amb la presència d’autoritats de l’Ajuntament de Castelló, Capitania Marítima, empreses consignatàries, així com representants de Stella Maris de Tarragona i Barcelona, entre altres.\nStella Maris-Castelló ha obtingut també l’ajuda de la Federació Internacional de Treballadors del Transport (ITF), una organització amb seu a Londres i que aglutina a quasi 700 sindicats de tot el món.\nEs tracta d’un local de més de cent metres quadrats, ubicant enfront del jardí del Port, a l’inici de l’avinguda Ferrandis Salvador, i que serà atès per voluntaris. El local ha estat remodelat per complet per a albergar els serveis que prestarà l’organització social i compta amb connexió wi-fi, saló de jocs, ordinadors i un espai de lectura.\nEl president de l’Autoritat Portuària ha destacat el paper essencial i bàsic del voluntariat de l’Apostolat del Mar en aquest projecte que avui comença a caminar. Es tracta de persones en la seua majoria vinculades professionalment a la mar que oferiran a les tripulacions que arriben al port de Castelló informació dels serveis als quals poden accedir, possibilitat de trasllats a terra perquè mantinguen contacte amb les seues respectives famílies a través d’internet, demanar assessorament laboral, ser cuidats i acompanyats en cas d’infermetat o ingrés clínic, informació turística o assistir a celebracions religioses.\nLa parròquia del Grau de Castelló serà l’encarregada de coordinar el servei d’atenció als aproximadament 30.000 mariners mercants que recalen anualment al port castellonenc.


El declive del imperio americano (Denys Arcand, 1986) | MUVIM\nDimarts 10 de juliol a les 22h\nAmor en carn crua\nProjecció de la pel·lícula «El declive del imperio americano» (Le Déclin del empire américain) Denys Arcand, Canadá, 1986, VOSE, 102’, +13 dins de «Cinema a l'estiu». En aquesta edició, sota el títol «Parelles. Noves i velles maneres de resoldre la insoluble sociabilitat», el cicle pretén mostrar com ha evolucionat la nostra forma d'entendre i viure la vida en parella en l'últim segle. Accés lliure i gratuït.\nDiuen que qui vulga saber de sexe i amor ha de llegir dos llibres distints. La gramàtica del desig és poc donada a seguir regles sintàctiques fixes: al contrari que amar, desitjar és un verb copulatiu amb una transitivitat variable. Aquesta dissimetria il·lustra a la perfecció el principi de sociabilitat insociable tal com l’entenia el mateix Kant, perquè al cap i a la fi el desig és aquesta pulsió individual i individualista amb la qual un «entropessa amb si mateix i el porta a voler disposar de tot segons li plau». L’amor és una força agregativa mentre que el desig és dissociatiu, un tropisme d’apetit desordenat que busca la satisfacció immediata i se serveix dels altres amb fi ns instrumentals. En canvi l’amor —i sobretot el matrimoni, la seua expressió fòssil— obliga a la contenció sicalíptica per mor d’un compromís de fidelitat compartida. Per al filòsof britànic Bertrand Russell una de les finalitats de la institució matrimonial era precisament la d’impedir —o almenys difi cultar— que el consort poguera trobar en una altra part algun al·licient eròtic de major interés. No debades, l’etimologia de cònjuge remet a la idea de jou.\nAquest grapat de personatges que es reuneix en una casa de camp prop del llac Memphrémagog del Quebec són un grup de denkbeamte —o funcionaris del pensament— que imparteixen classe en la Universitat i pretenen servir de guia moral als altres sense adonar-se que ells mateixos caminen perduts. S’ha dit que aquesta és una comèdia de costums i una sàtira sociopolítica. I és cert. Però també és una pel·lícula de tesi: quan la recerca de la felicitat individual és l’única cosa que importa en una determinada civilització, és símptoma que està en declivi. És un trop clàssic: «els hàbits i costums afecten, més poderosament que les lleis, l’esperit dels pobles», deia el 1783 Johann Friedrich Zöllner, un capellà alemany francmaçó i il·lustrat (sí, llavors això era possible). Va succeir amb la caiguda de l’Imperi Romà, es va repetir amb la de l’Antic Règim i ara potser li estarà passant el mateix a l’imperi «americà». Cal recordar que la pel·lícula es va estrenar el 1986, quan l’hedonisme contumaç els va paréixer a molts l’únic agafador possible per a salvar-se del naufragi de les grans ideologies.\n(Le Déclin del empire américain) Denys Arcand, Canadá, 1986, VOSE, 102’, +13\nDimars 10 de juliol a les 22h\nLa pel·lícula es vertebra a través dels diàlegs entre els personatges. Aquests diàlegs poden ser alhora hilarants per la brutal sinceritat i desmoralitzadors per la perspicàcia. Potser això explica que, quan l’any següent va ser nominada, no aconseguira l’Oscar a la millor pel·lícula de parla no anglesa a pesar del seu rotund èxit internacional. Guardó que sí que va obtindre la segona part del film, estrenada dèsset anys després. Las invasiones bárbaras és un film dur, sens dubte, que parla de la mort i aborda les seqüeles que han tingut els fills dels protagonistes d’aquesta pel·lícula, però els diàlegs estan lluny de tindre la força corrosiva d’aquesta primera part.\nA través de les conversacions dels personatges, d’alguns girs de guió i d’uns pocs flashback, Denys Arcand construeix tot un clàssic del cine independent que resisteix excel·lentment el pas del temps.\nEl protagonisme que la pel·lícula concedeix al punt de vista femení sobre les relacions afectives, incidint especialment en les pròpies i privatives formes d’entendre i viure la sexualitat. Tota una novetat fa trenta anys. I potser també ara.


més llenya que futbol Felipe comença un pèl apagat i triga una estona en aparèixer - Diari de Girona\nmés llenya que futbol Felipe comença un pèl apagat i triga una estona en aparèixer\nmés llenya que futbol Felipe comença un pèl apagat i triga una estona en aparèixer diari de girona\nAmb 1 a 0 a favor i els nervis a flor de pell, Igor va aprofitar un regal de la defensa per signar una jugada marca de la casa. El brasiler va anar-se'n del porter rival i, a porta buida, va anotar el segon del Girona.\nQuan més negre pintava el panorama, amb clares ocasions de l'Eibar per avançar-se al marcador, Felipe va treure's un xut fort i ajustat des de la frontal de l'àrea per marcar el seu primer gol.\nEl brasiler, suplent per primera vegada des que va aterrar a Girona, va veure impotent com una i altra vegada les centrades a l'àrea de l'Eibar no trobaven rematador. La seva aparició estava al caure.\nL'extrem, que va sortir al camp com a segona punta, no va aportar la seva primera jugada de perill fins a la mitja hora de partit. Abans, però, va tastar la duresa del rival i més d'una vegada va anar per terra.


Estratègies per a un turisme sostenible (i 2) - Diario de Mallorca\nEstratègies per a un turisme sostenible (i 2)\nmateu picornell cladera 27.06.2014 | 06:50\nEl turisme que actualment tenim a les Illes Balears, diuen o ens volen fer creure els operadors turístics i hotelers, que és la demanda que hi ha, per tant hem d´oferir el que els turistes volen, és a dir: les ofertes del "tot inclòs", "turisme d´alcohol", biergarden, turisme kegel, "turisme sexual", turisme de quantitat més que de qualitat, etc. Així tenim una oferta d´especialització quasi única i no de més diversificació per a les diferents demandes que no ens visiten. Això vol dir que no cream oferta per a aquests potencials turistes. Si parlam de reconversió integral, vol dir cercar un model que faci possible adequar l´oferta per poder acollir el màxim de segments de demanda que hi ha en el mercat i que siguin compatibles entre ells.\nEl disseny del producte adequat és l´activitat més important de marketing. Segons l´economista A. Serra (2005), si disposam d´un producte que el mercat no desitja (mercat referit a tots els segments amb la finalitat d´un màxim potencial de diferents tipologies de turistes i oferir una autèntica diversificació), ni les millors campanyes promocionals, per molt originals i brillants que siguin, ni les ofertes de preus, ni una distribució perfecta aconseguiran tenir consumidors, almanco de manera repetitiva. Per contra si el producte satisfà al consumidor, l´únic que necessitam és que la resta d´accions de marketing siguin correctes i coherents per garantir l´èxit en el mercat.\nSi seguim l´evolució de les imatges promocionals del nostre turisme, es pot observar com es produeix un gradient conceptual publicitari en la comunicació i publicitat del producte d´oferta. De les imatges dels inicis que mostraven amb tota naturalitat la realitat de l´entorn i la seva autenticitat, oferien un producte dirigit al potencial consumidor de entre els segments possibles de la demanda global existent, s´ha anat passant a oferir un producte inconcret, a oferir coses aïllades, de manera espontània en funció de la demanda de cada moment provocada segons els interessos dels operadors i hotelers. A les darreres dècades els gestors del turisme (?) s´han acomodat a les fires turístiques internacionals, promocionant (més bé fent propaganda) imatges idíl·liques i anuncis ficticis que no identifiquen un producte concret. Quan en realitat les reserves més venudes són les del "tot inclòs".\nEn realitat la promoció més efectiva és la que es fa amb l´oferta real des de la destinació cap el mercat emissor amb la transmissió boca oïda, amb efectes multiplicadors, o la que fan directament algunes activitats econòmiques sectorials del seu únic producte particular d´oci (programes de televisió, reportatges, pel·lícules, marxa nocturna, alcohol i sexe, en els centres emissors). Si agafam com exemple d´estudi destinacions com la Platja de Palma, Magaluf, Platja de´n Bossa i Figueretes, són models amb poca diversificació tipològica de demanda mercat, que han anat limitant de cada vegada més la seva especialització quasi única cap a un turisme de baix poder adquisitiu, amb predomini d´oci nocturn, alcohol i sexe. És un turisme que es destrueix a ell mateix; amb moltes infraccions legislatives; desinterès i negligència política; desenvolupament desordenat i no planificat; disminució de qualitat de vida, de patrimoni i d´identitat; promoció errònia; inseguretat ciutadana i violència. No hi ha dubte que promocionar el producte real que s´ofereix fa que es rebi demanda de la tipologia turística que vol l´oferta que es promociona, cosa que contrasta amb la promoció oficial (amb gran despesa pública) que es realitza a les fires turístiques.\nFa poques setmanes (Diario de Mallorca de 28 de maig) la Federació Hotelera de Mallorca feia pública una proposta, feta al Govern de l´Estat, de 50 reformes que beneficierien les seves activitats econòmiques. Amb l´argument que el seu negoci no és "rendible" i per poder augmentar la competitivitat, demanen grans avantatges fiscals i eliminació d´imposts a canvi de crear ocupació (que també ocasiona atur temporal discontinu, el cost del qual ja subvencionam els ciutadans). Diuen que els imposts els ofeguen les possibilitats d´inversions. S´atreveixen a demanar reduir un 20% el sou del personal i acomiadar més barat.\nAquestes exigències són una demostració del seu elit de poder i pressió com a grup d´interès productiu que mou els fils de teresetes dels gestors polítics del turisme. I més que això són un insult i menyspreu als ciutadans que sempre han absorbit les externalitats produïdes per les seves activitats. Estan demanant que encara sbvencionem més els seus negocis, en lloc d´internalitzar els costos dels impactes produïts i la destrucció que han anat fent del turisme. Han fet ús, abús i negoci dels béns públics, com si fossin béns lliures, que han fet minvar el patrimoni tangible i intangible de tots els ciutadans, que foren els encants inicials, que varen fer possible l´inici d´un turisme, i que ara no tenim i enyoram.\nEstà ben clar que els hotelers únicament defensen les seves activitats econòmiques de manera sostinguda i no un turisme sostenible patrimoni social de tots. No tenen preocupació per un nou model turístic de qualitat (sembla que va millor pels seus negocis el turisme residual i de resignació que ara tenim) que contempli factors com l´oferta, la demanda i les seves tendències, percepció, experiència, actituds, marques, segmentació de la demanda, diferenciació, qualitat, satisfacció, fidelització, autenticitat i producte. En realitat ells cerquen abaratir els seus costs, augmentar marges de beneficis i poder tenir un màxim de turisme quantitatiu, de baix poder adquisitiu i d´especialització quasi única. Dissortadament el nostre és un turisme sense nord, que l´Administració no en sap dur el rumb i que els ciutadans ho hem consentit.\n* Geògraf, coordinador del Grup de Recerca de Territori, Turisme i Oci del Institut d´Estudis Ecològics (INESE)


La reconciliació, històries trellat-i-folles Bloc de Vicent Llémena i Jambet: d’abril 2017\nPublicat per Vicent Llémena i Jambet a 20:55 Cap comentari:\nPublicat per Vicent Llémena i Jambet a 17:32 Cap comentari:\nUna dona, un comissari, un mari-progre, una feminista no poden arribar a sentir mai el que pateix un Home que es posat a la banqueta, sospitós o acusat de crims dels que no té la menor culpa, i és portat allà per la simple sospita, perquè no vol posar-se la falda de la castració, perquè vol seguir sent home, sap del cert que s'ha de castrar de tant en tant, si vol viure en societat, i ho fa, però sap que sempre ha de mantenir la seua dignitat.\nPerquè si deixa la seua dignitat no li agafen només la mà o un braç, sinó que acaben amb la seua vida, i això ho sap la nova psicologia, que sap del que l'Home és capaç quan el seu boc expiatori no oposa resistència.\nI aquells que detenten el poder simbòlic, a un intent d'aquest home per parlar i exposar les seues raons, i les de la possible solució als seus problemes contesten amb una frase lapidària i suficient, que ve a dir, calle's ja i acomplisca la seua pena.\nFa llàstima, però el baró, el mascle, l'Home està en perill, el perill de mort.\nLa parella i la relació entre discursos. Matriarcat o patriarcat?\nQue siga el pare o la mare el suposat subjecte saber que ancore als individus no proposa cap canvi, de fet Melany Klein diu que la mare ho és, eixe suposat subjecte saber, i diu a gran trets el mateix que el successor directe de Freud, Lacan, pare o mare no canvia en res, és el mateix. I a mi també m'agrada la família tradicional, però sense la ¿nuclear? No s'haguera desenvolupat la Història ni la pau, que prompte aconseguirem, i gràcies a ella, que ha fet nàixer la informàtica. Ara, CUP i bomba nuclear, tot i que siga psíquica, això ja em quadra més.\nDe fet, per allò de pare o mare, de dos pares homo ixen la mateixa quantitat de fills hètero i homo que d'una parella tradicional, i tinc tres famílies d'amics que són l'exemple, una dona, en el cas de ser lesbianes, fa de suposat subjecte saber, pare o mare i l'altra d'objecte.\nEn una parella hètero si la dona és de caràcter, és a dir, està en el discurs de l'amo o del capitalista ella farà de suposat subjecte saber, i per regla general el seu marit serà un hètero histèric, amb la qual cosa ell farà d'objecte i tendirà a no ocupar treballs de comandament o en què manege diners, que també, com tot, amb excepcions ho farà ella, ell tendirà més a les faenes de la casa i dels fills, el que passa és que com que el baró té més força física i ha de posseir el fal·lus per la penetració hi ha més hòmens que dones als discursos de l'amo i capitalista necessaris per a fer factible la penetració i fem el que vulguem fer el riu finalment baixa pel seu llit. Altra cosa és la igualtat legal, lícita.\nUna dona, per molt que estiga al discurs de l'amo o del capitalista en l'acte de l'amor condescendeix amb la seua parella i és posa en el discurs histèric, després segueix en el que li agrada.\nAra, una altra "vuelta de tuerca" és que segons el moment del dia tots podem estar en tots els discursos i depèn la seua entrada a un o a altre de les relacions humanes, és a dir, una contradicció paradoxal, que en definitiva és la realitat.\nNote un gran ressentiment en els francesos per les seues llengües perifèriques, lògicament el mateix que sent jo, com a ésser dividit des del bressol, en el més bàsic, el registre lingüístic-religiós-social.\nPublicat per Vicent Llémena i Jambet a 3:22 Cap comentari:\nAl dia de Sant Vicent Ferrer de l'any 2012 va començar la nova era de Déu, Crist i Dionís, una era diferent, on tot lo món hi tenim cabuda, hui se celebra el VI Any.\nPublicat per Vicent Llémena i Jambet a 19:21 2 comentaris:\nApol·lo, el discurs de l'amo i el del capitalista són els encarregats de fer la política, de tallar l'abadejo, però sempre envegen a Dionís, promotor de civilitzacions; i quan Cassandra, la pitonissa ens augura involucions sagnants i moderació a ambdós déus, és Apol·lo qui fa ridiculitzar Cassandra, el discurs de l'analista, del filòsof o de l'hètero histèric.\nCassandra no era sentida pel món quan augurava les catàstrofes que li venien a Grècia, Apol·lo li havia llevat tota la seua credibilitat, Cassandra no va voler a Apol·lo i el va rebutjar, per la qual cosa aquest déu actuava per despit, tot i el mal de què aquella els intentava persuadir.\nEn les paraules Judes, jueu, juí o judici i en jutge hi ha una metonímia que ens diu molt, de fet les llengües són éssers vius i les seues coincidències formals amaguen també coincidències en el fons, els hètero histèrics són els jutges o Judes dels amos i dels capitalistes, però aquests han de saber que ells ho són de la lesbiana i, aquesta de les dones i homosexuals i aquests de l'hètero histèric.\nUn exemple: quan una dona en l'Edat Mitjana es quedava prenyada sense marit era la seua jutge, la lesbiana, qui encesa en enveja la jutjava, l'amo i el capitalista la posava en el centre de l'huracà, i finalment l'hètero histèric creava la ideologia d'una inquisició que de retruc l'amo ja establia i polititzava.\nEl resultat era que aquesta dona i la lesbiana acabaven en la pira cremades com a bruixes i contràries a Déu i a l'església, i aquest fet passa des de qualsevol punt del cercle dels discursos humans, que veiem al dibuix, com ara que hi haguera una guerra impulsada amb el mateix sentit on moriren amos, capitalistes i hètero histèrics.\nAmb la qual cosa hem de demanar-li sempre a Dionís, el discurs de les dones, homosexuals, lesbiana i hètero histèrics, que siga capaç d'endegar una societat que pren una involució deguda a una globalització o punt final, però també pregar-li a Apol·lo, els discursos de l'amo i del capitalista, que la nova societat els hi done un bon lloc, com a tot lo món, doncs tots som necessaris, i pregar-los amb fe.\nPublicat per Vicent Llémena i Jambet a 14:38 Cap comentari:\nUn llarg passeig per la presó de la identitat, l'homosexualitat\nJo només parlaré de mi, quan un parla d'un mateix mai no fa mal a ningú, i sí trenca amb ideals, els ideals o instint de mort d'algunes o de moltes persones.\nJo vaig tindre un infància feliç, amb una mitja novieta, que no vaig reconéixer, i uns pares, el que es diria en l'actualitat, homòfobs, però ben volguts per mi, o millor, un pare homòfob, doncs ma mare sempre m'ha deixat llibertat en quant a la meua adscripció sexual, tot i que amb el temps vaig comprendre que mon pare també m'hi deixava, però eixa és una altra història, no apta per a homosexualistes.\nArran de la meua presa de consciència de la imminent mort de mon pare vaig patir una mal anomenada “depressió” i vaig sentir-me homosexual.\nVal a dir que jo conscientment fins haguera volgut un canvi de sexe o una creació total de la dona “super” en mi, tal era la meua histèria, un camí sense fi cap a la feminització.\nPerò una altra cosa era el meu inconscient, que no ho volia, el meu inconscient volia tindre una dona i penetrar-la, cosa que es pegava la volta com un guant cap a sentiments homosexuals.\nI em vaig adonar de que de jóvens tots estem de tant en tant en el “Ser”, tots entrem en la presó de la identitat, i que una política que l'afavorisca pot desenvolupar vides perdudes, allà on no volen estar, tot i ser un lloc, si és volgut, digne.\nVaig entrar en anàlisi en l'escola de Lacan, i vaig anar eixint d'eixa presó de la identitat, fins i tot el meu historial mèdic es va perdre dues vegades ¿casualitat? Vull pensar que sí. Però tot i amb això, jo, als meus quaranta anys vaig eixir de la presó del “Ser” i vaig trobar la que ja fa més de nou anys és la meua dona.\nRevenja? No, simplement dir-vos que el “Ser”, si es pot dir així, no es fa històricament, ni és quelcom fixe, sinó que és un miracle, i he aprés que cadascú és el que vol ser, o està en el lloc que vol estar, en el meu cas i de la majoria, i que no cal atiar als xiquets a curta edat a prendre una decisió que podrien lamentar.\nPublicat per Vicent Llémena i Jambet a 13:37 Cap comentari:\nPublicat per Vicent Llémena i Jambet a 4:01 Cap comentari:\nEl “parlêtre” (la materialització de la nostra paraula), junt al sentit social, és a dir, la nostra tasca social i política; la nostra dona o home, partenaire; la llengua paterna, com a superego o moral i finalment la llengua materna o discurs és el que conforma el nuc gordià d'un escriptor.\nHe parlat de quatre registres, quatre és la unitat, la pervivència, la vida, les dones, el gaudi-vida; però tenim de “normal”, si més no, cinc partenaires, que poden estar barrejats en dos yang i dos yin i un partenaire yin-yang o yang-yin, que es podria representar amb un hermafrodita o un homosexual, tot i que no voldria ni fer palès que aquests són mig yin, mig yang; doncs sempre en la teoria i amb tiralínies aquests es troben a un dels dos àmbits o registres.\nEn tindre aquests cinc partenaires conformem la nostra vida social i el parlêtre, que pot actuar o fer-se tangible des de la realitat de “Màtrix”, és a dir, tots individualment conformem la realitat de tots, com en un miracle, tan inexplicable com ho és el lliure albir, junt al determinisme o a la idea de destí.\nHi ha una frase que em va colpir, i és la de que la matèria no es crea ni es destrueix, només es transforma, doncs amb el nostre nuc i parlêtre creem la realitat de tots, un la de tots, i cada un la de tots, amb la consegüent màxima de que la vida no es crea ni es destrueix, només es transforma.\nTot està viu, des del nostre pare al nostre iaio mort, passant per la cadira en la què estic assegut escrivint aquest article, i tot el que existeix conforma l'Altre, aquell que només qui l'ha pres en anàlisi sap que té el poder d'actuar amb el món, ja siga l'Altre lacanià, l'Inconscient col·lectiu junguià o Déu.\nNo, no és de bades l'existència de les religions en cada grup humà i fins i tot animal, tot i que hi ha d'haver el discurs que la negue, com a part del contrari, el necessari contrari, doncs tot ens té el seu contrari i el seu neutre.\nI així infinitament, en una cursa només aturada per l'Altre, o pel superego o moral que ens el llega el nostre pare, en el meu cas la llengua catalano-valenciana i el fet de fumar.\nPublicat per Vicent Llémena i Jambet a 0:29 Cap comentari:\nPublicat per Vicent Llémena i Jambet a 21:37 4 comentaris:\nNo heu pensat en què el seu pseudofracàs va ser que no se li respectara la seua llengua original? Hui hi ha diferències i el seu missatge triomfarà, tenim la xarxa d'Internet i el final de la que hem d'atomitzar i desglobalitzar: la globalització.\nAra, els casos francès i italià se m'escapen, ja seran ells qui els resolguen.\nCom que no li donaven crèdit a allò que deia va fugir de la consulta de la psiquiatre de la seua muller, tot deixant dins a la seua dona i amb moltes bones maneres, tenia dues opcions, o millor tres, parlar, fugir o humiliar-se, va optar per la segona.\nEn eixir no van donar-li una següent cita i quedà a expenses d'un examen psicològic a la seua companya, esperava el pitjor, perquè? Perquè un baró, un home o un mascle no ha de ser bo per a no esdevenir culpable, sinó que ha de semblar-ho, potser algun psicòleg tenia a vore amb el malentès, a més tenia al seu haver una sogra depressiva, la quintacolumna que desitjaria qualsevol enemic.\nPotser continue, espere que no.\nPublicat per Vicent Llémena i Jambet a 18:47 Cap comentari:


DRAGON BALL SUPER BROLY: CINEMA EN 4DX | YCOM\nDragon Ball Super: Broly i la tecnologia 4DX\nLa première mundial de Dragon Ball Super: Broly el Nippon Budokan el passat 14 de novembre, i l’estrena en el Llunyà Orient fou el 14 de desembre. Un dia abans es va exhibir al TCL Chinese Theater a Hollywood, i després va arribar als Estats Units i el Canadà el 16 de gener.\nEl nou film de Toriyama ha conquistat el món. La pel·lícula d’Akira Toriyama i Toei Animation ha marcat una fita en el món de l’animació al Japó, Sud-amèrica i els Estats Units i té millor crítica a RottenTomatoes que gairebé totes les pel·lícules de DC Comics. Aquí arribarà el pròxim 1 de febrer.\nAcció extrema gràcies a la tecnologia 4DX\nDesenvolupada per la societat sud -coreana CJ 4DPLEX, la tecnologia 4DX posa potes enlaire a la sala de cinema tal com la coneixem. Gràcies a la 4DX, nosaltres estarem enmig de l’acció formant part de la pel·lícula com si fóssim un dels personatges. A Barcelona podem gaudir de l’única sala de cinema a Catalunya amb aquesta innovadora tecnologia, al Filmax Gran Via, que té 21 efectes de moviment; aire, aigua, calor, fred, aromes i vibracions, inclòs boira, vent, llamps i bombolles.\nMuntades sobre elevadors hidràulics, les butaques mòbils poden elevar-se, oscil·lar o inclinar-se i, igualment acompanyar els moviments de la càmera, o reaccionar segons l’escena que transcorre en la pantalla. Sentirem la tremolor quan llencin un atac, o experimentar una lluita el cos a cos com en pròpia pell o sentir fred real quan veiem caure la neu…Viurem una experiència inèdita, gràcies a la tecnologia 4DX i la màgia del cinema.\nA la pantalla, tot transcorre normalment: la pel·lícula es projecta de manera idèntica a una projecció clàssica, sigui en 2D o en 3D. La diferència es troba al pati de butaques, que gaudeix d’un sofisticat sistema de tecnologies que associen els moviments de les butaques als efectes especials. Tot està fins al més mínim detall sincronitzat, especialment en les escenes d’acció, per a activar els cinc sentits.\nSinopsi de Dragon Ball Super: Broly\nAquesta és la història d’un nou saiyajin. La Terra viu en pau després del Torneig del Poder. Després d’adonar-se que en els universos encara existeixen molts lluitadors forts per conèixer, Goku passa els seus dies entrenant per a així aconseguir nous nivells. Però un dia, Goku i Vegeta coneixeran a un nou saiyajin: Broly.\nSe suposava que els saiyajins havien estat gairebé erradicats després de la destrucció del planeta Vegeta però llavors, què hi fa ell, a la Terra? Aquesta trobada entre els tres saiyajins que han seguit diferents destinacions es convertirà en una gran batalla en la qual fins i tot en Freezer (que va tornar de l’Infern) s’hi veurà atrapat.\nAmb l’estrena de l’últim film de la saga, la pel·lícula que introdueix el Saiyajin Llegendari a la línia principal de la franquícia, sembla que s’agregaran noves transformacions per a la raça saiyajin.\nQuan Vegeta lluita contra Broly a la pel·lícula, sembla aconseguir un nou nivell de poder. Vegeta es transforma en Super Saiyan, però abans de completar el seu canvi, el seu cabell es tenyeix de color verd durant uns segons. Si bé la seva aura no adapta el mateix verd que el que embolica a Broly, s’acosta bastant abans de completar la seva transformació. A més, per haver durat més que uns segons, molts fans han teoritzat que Vegeta va accedir per un moment al mateix poder de Broly.\nDe la mateixa manera, en Broly també es transforma, però en el moment previ aconsegueix desbloquejar el poder de l’Ozaru, al qual pot accedir mantenint la seva forma humana amb aquesta aura verda característica. El color del cabell de Vegeta podria indicar que també accediria a aquest poder en algun moment. Per la seva banda, en Goku també aconsegueix tenir aquesta aura verda. En anar més enllà del Super Saiyan Blue, la seva energia s’assembla tant a la de Broly que molts han assenyalat la seva semblança.\nSi bé aquest canvi de colors del Super Saiyan Green podria ser simplement una transició d’art, també podria significar que Dragon Ball Super introduirà una nova transformació…\nLa franquícia de Bola de Drac ha presentat als Super Saiyans amb el cabell de diferents colors, i ara toca el verd!


POLITICA PRIVACITAT – Fundacio Privada El Molí d'en Puigvert\nFUNDACIO MOLI PRIVADA EL MOLI DE PUIGVERT (endavant FUNDACIO MOLI) informa als usuaris del lloc web sobre la seva política respecte del tractament i protecció de les dades de caràcter personal dels usuaris i clients que poden ser recabats per la navegació o contractació de serveis mitjançant el seu lloc web. En aquest sentit, FUNDACIO MOLI garantitza el compliment de la normativa vigent en matèria de protecció de dades personals, indicada en la “Ley Orgánica 15/1999 de 13 de diciembre, de Protección de Datos de Carácter Personal y en el Real Decreto 1720/2007, de 21 diciembre”, per el qual s’aprvoa el Reglament de Desenvolupament de la LOPD. L’ús d’aquesta web implica l’aceptació d’aquesta política de privacitat.\nFUNDACIO MOLI té el deure de informar als usuaris del seu lloc web de la recollida de dades de caràcter personal que es puguin portar a terme, mijtançant l’enviament de correu electrònic o al complimentar els formularis d’aquest lloc web. En aquest sentit, FUNDACIO MOLI serà considerada com a responsable de les dades lliurades mitjançant els mitjans anteriorment descrits. A la vegada FUNDACIO MOLI informa als usuaris de que la finalitat del tratament de les dades lliurades contempla: L’atenció de sol·licituts realitzades per els usuaris, la inclusió en la agenda de contactes, la prestació de serveis, la gestió de la relació comercial o l’enviament d’informació prèvia aceptació explícita de l’usuari. Les operacions, gestions i procediments tècnics que es realitzin de forma automatitzada o no automatitzada y que posibilitin la recollida, l’emmagatzematge, la modificació, la transferència i altres accions sobre dades de caràcter personal, tenen la consideració de tratament de dades personals. Totes les dades personals, que siguin recollits mitjançant el sitio web de FUNDACIO MOLI, y per tant tinguin la consideració de tratament de dades de caràcter personal, seran incorporats en els fitxers declarats davant l’Agència Espanyola de Protecció de Dades per FUNDACIO MOLI. Els pot consultar en el següent link FITXERS FUNDACIO MOLI\nFUNDACIO MOLI informa als usuaris de que les seves dades personals no seran cedits a terceres organitzacions, amb la salvetat de que l’esmentada cesió de dade estigui amparada en una obligació legal o quan la prestació d’un servei impliqui la necessitat d’una relació contractual amb un encarregat del tractament. En aquest últim cas, només es portarà a terme la cesió de dades al tercer quan FUNDACIO MOLI tingui el consentiment explicit de l’usuari.\n“La Ley Orgánica 15/1999, de 13 de diciembre, de Protección de Datos de Carácter Personal” concedeix als interesats la possibilitat d’exercir una sèrie de drets relacionat amb el tractament de les seves dades personals. Mentre les dades de l’usuari són objecte de tratament per part de FUNDACIO MOLI, els usuaris podran exercir els drets d’accés, rectificació, cancel·lació i oposició d’acord amb el previst en la normativa legal vigent en matèria de protecció de dades personals.\nPer a fer us de l’exercici d’aquests drets, pot dirigir-se a la següent pàgina on podrà exercir-los.\nDRETS PROTECCIÓ USUARI


Las imágenes más antiguas de la Semana Santa saldrán en procesión\nLes imatges del segle XII únicament aniran acompanyades pel so de les timbales en una processó de recolliment i devoció\nLa imatge del Santíssim Crist de les Penes de Sant Joan de l’Hospital eixirà en processó aquest dijous. Aquesta recorrerà els carrers del centre històric de València durant l’última hora de la vesprada. A més, li acompanyaran les talles processionals més antigues de la Setmana Santa valenciana: les de la Mare de Déu i Sant Joan Evangelista.\nLa processó del Crist de les Penes tindrà lloc a partir de les 20.30 hores. Es tracta d’una tradició que va recuperar l’església de Sant Joan de l’Hospital fa 29 anys. Prèviament, se celebrarà la Missa del Sopar del Senyor, a les 18 hores.\nSegons assenyalen, aquesta processó es caracteritza tradicionalment pel seu especial recolliment i devoció. Les imatges únicament van acompanyades pel so de les timbales.\nEl recorregut començarà a l’església de Sant Joan de l’Hospital. D’ací passarà pels carrers de Trinquet de Cavallers; Avellanes; carrer de la Mar fins a Pouet de Sant Vicent; Conde Montornés; i Trinquet Cavallers fins a tornar a l’església.\nLa processó finalitzarà amb l'”acte de recolliment”. Després d’això, el temple acollirà a les 23 hores l’Hora Santa. A partir de les 24h es realitzarà l’adoració al Santíssim per torns estenent-se durant tota la nit en la capella neomozárabe.\nUna tradició de Setmana Santa que es remunta al segle XII\nL’església de Sant Joan de l’Hospital va reprendre en 1993 la tradició de les antigues processons, que es remunten al segle XIII, a través del Consell de la Litúrgia que actua sota l’advocació de la Capella del Santíssim Crist de les Penes. D’aquesta manera, continua la tradició de la Confraria del Crist de les Penes, desapareguda en el segle XVIII.\nLes imatges de la Mare de Déu i Sant Joan Evangelista són dos talles de fusta del segle XII. La seua policromia imita la textura de les teles de l’època amb motius vegetals i detalls d’or en els punys, coll i vores. A més, la seua autoria està pendent d’investigació a partir dels signes cal·ligràfics que es perceben en la part anterior dels plecs del mantell de la Verge i de la volta del mantell de Sant Joan.\nEn la imatge del Crist de les Penes, que el representa en l’arbre de la Creu, la curta longitud de la caiguda de la tela, al voltant del maluc, va ser admesa en el segle XIV, la qual cosa determina l’època de la seua realització.\nValència s’ompli de turistes per Setmana Santa


Neix la Plataforma d’Innovació Urbana de Barcelona | L'Eixample\nNeix la Plataforma d’Innovació Urbana de Barcelona\n22/06/2021 - 13:15 h\nInnovació. L'integra un centenar de persones que formen part dels òrgans de govern de la Fundació BIT Habitat.\nS’ha presentat la Plataforma d’Innovació Urbana de Barcelona, integrada per un centenar de persones que formen part dels òrgans de govern de la Fundació BIT Habitat i que inclouen ciutadania, empresa, recerca, acadèmia i Administració pública. Des de diferents àrees de coneixement, defineixen i impulsen la innovació com a camí per abordar col·lectivament els reptes complexos de la ciutat i l’entorn metropolità.\nL’objectiu de la plataforma és estructurar, coordinar, incrementar i avaluar l’impacte dels processos d’innovació urbana i promoure un canvi en la cultura innovadora de l’Administració.\nEl Compromís per l’impuls de la innovació a Barcelona és fruit d’un procés de cocreació entre les persones integrants de la plataforma, que plasma la visió compartida sobre què entenen per innovació, al servei de què i de qui ha d’estar i els compromisos als quals arriben per impulsar-la a la ciutat de Barcelona.\nS’acorda impulsar els processos i projectes que, mitjançant la innovació:\nEls i les membres de la plataforma es comprometen a col·laborar-hi de manera productiva i honesta, a incorporar-hi noves visions i perspectives des d’un enfocament interseccional i a repensar de manera periòdica les estructures, prioritats i processos per poder reaccionar a les necessitats, demandes i aspiracions de les persones que viuen i treballen a Barcelona i l’entorn metropolità.\nAmb l’objectiu de dissenyar i implementar les actuacions que de manera coordinada i transversal abordin les desigualtats en l’àmbit digital, s’ha creat la comissió de treball per a la inclusió digital en l’accés i l’ús d’internet.


Podem no entrarà en el govern presidit per Puig o Oltra - Diari La Veu\nEscriba el número 201376\nPodem no entrarà en el govern presidit per Puig o Oltra\nAntonio Montiel deixa entreveure que el seu partit no estarà en el Consell, la presidència del qual es disputen els líders de PSPV i Compromís\nAntonio Montiel, Podem.\nVoro Maroto / eldiario.es / València\n“Aquesta setmana decidirem la nostra estratègia, però no és la nostra vocació formar part de governs. El nostre contracte és amb la gent”, ha dit Montiel en La 99.9 ràdio. Podem donarà suport a acords, sempre basats en un programa, per a impulsar “un canvi fort de política econòmica, model productiu i la regeneració democràtica”, però sense estar en el Consell. “No tenim cap interès a ocupar càrrecs, sinó en la ciutadania”, assegura Montiel.\nEl pròxim govern valencià serà, possiblement, un bipartit. El PSPV-PSOE, que va obtenir 23 escons, i Compromís, 19, ja han iniciat els contactes. Condemnats a entendre's per a evitar la continuïtat del PP, la formació del govern i, sobretot, l'elecció del president, centren l'atenció.\nXimo Puig, líder del PSPV, ja es veu com a president. El seu argument: que ha sigut el candidat més votat. I sota aqueixa lògica dóna per investit com a alcalde de València Joan Ribó, de Compromís. "Els ciutadans han opinat tant sobre el què com sobre el qui", ha dit Puig.\nAbans, Oltra, sense renunciar a la presidència, s'havia expressat en termes una miqueta diferents. "Allò important és el què", va dir. "El qui eixirà de forma natural". Fonts de tots dos partits preveuen unes negociacions dures però fluïdes i, sense descartar cap escenari, donen Puig com a president en un govern plural i amb, lògicament, una fortíssima presència de Compromís, el gran triomfador del 24 de maig.\n“Allò difícil vindrà després”, diu un càrrec de Compromís, en referència a com gestionar la Generalitat, una administració feta fallida. I per això, afig, “és fonamental que el govern no siga una suma de sigles o una gàbia de grills”. Si hi ha un acord sobre la base de programa, que tothom dóna per fet, Podem, els 13 diputats dels quals són fonamentals, no estaria en aquest govern multicolor.\nAquesta informació ha sigut publicada en diario.es. Traducció: La Veu del País Valencià.\nEscriba el número 550893


Mesures de seguretat durant la Festa de Tardor\nAmb l'objectiu de garantir la seguretat durant la Festa de Tardor i, especialment, en les activitats de foc, es posaran en marxa diverses accions per evitar incidents i garantir l'assistència immediata dels serveis d'emergències i de les forces de seguretat, en cas que sigui necessari.\nAixí, s'incrementa la presència d'agents de la Policia Local al carrer, així com dels efectius de la Creu Roja i de l'ADF. A més, s'habiliten panells informatius en diferents punts amb un plànol on es marquen les zones de risc durant les activitats de foc, així com la ubicació d'un hospital de campanya, d'ambulàncies i del personal de seguretat. També s'han lliurat als alumnes dels centres de secundària un fullet amb consells per sortir de nit de manera responsable.\nD'altra banda, també s'han establert mesures en el Pla d'Autoprotecció per a l'espectacle d'encesa del campanar i per al correfoc, entre les quals destaca la definició d'una zona de seguretat a la plaça de la Vila per a les persones amb mobilitat reduïda o l'activació d'una sirena d'avís i l'encesa d'una bengala vermella en cas d'accident greu. També s'incrementen els punts de la plaça on hi haurà extintors i mànegues contra incendis.\nA més, per tal d'evitar qualsevol tipus d'agressió masclista, es torna a posar en marxa la campanya No és no que ja es va iniciar a les Festes de Primavera com a experiència pilot, amb l'objectiu d'oferir cobertura a les dones que es puguin sentir agredides sexualment i fomentar el respecte a les dones. Així, si una dona se sent assetjada durant la celebració de la Festa de Tardor, haurà de buscar els punts lila ubicats a les barres de les entitats ciutadanes que han fet la formació o bé adreçar-se als agents implicats en el protocol d'actuació (informadors de salut, personal de barres, Creu Roja, seguretat).\nLes mesures que s'activen per la Festa de Tardor són fruït del treball realitzat per la Comissió de Seguretat de les festes, integrada per representants de l'Ajuntament, Policia Local, Creu Roja, Voluntariat de Sant Feliu, la Federació d'Entitats Tradicionals de Sant Feliu de Llobregat (FETS) i tècnics del Departament de Cultura. Aquesta comissió ha fet una valoració del risc de les diferents activitats de la festa i han definit diferents mesures que s'afegeixen a les que ja hi havia establertes en les edicions anteriors de la Festa de Tardor.


CCC#36 | La Caldera\nEcoica, és el germen d'una primera fase de projecte de sol en residència. Una recerca focalitzada en entendre on resideix el desig que acciona el seu cos i entendre per què aquest es materialitza en formes que responen a un imaginari comú. A partir d'aquí, l'interès és desmuntar aquestes associacions des de l'estímul rítmic, sonor i formal amb la finalitat de trobar un cos més fidel.\nBLANCA TOLSÀ. Graduada pel Conservatori Professional de Dansa Institut de Teatre de Barcelona, a la branca de dansa contemporània, i posteriorment per ITDansa Jove Companyia Institut de Teatre on realitza gires internacionals amb repertori d'Ohad Naharin, Jiri Kylian, Montse Sánchez / Ramón Baeza, entre d'altres . Des del 2016 ha treballat amb Lipi Hernández (MACBA, la Pedrera, Museu d'Art la Garrotxa), amb Ariadna Montfort per Moaré (Festival Grec), per la qual rep una nominació als Premis MAX per millor intèrpret femenina, amb Zappalà Compagnia (Sicília), amb Raquel Klein per la seva peça Wu Wei (Mercat de les Flors, Teatre Principal de Palma), amb Irene García LaQuebrá. Va formar part del Cèl·lua 1 producció de al Mercat de les Flors, amb l'obra Flamingos d'Albert Quesada. En 2019 impulsa la seva primera investigació sobre el llenguatge de el cos i la veu. El 2020 rep el Premi Butaca per millor intèrpret femenina en dansa per Wu Wei. Actualment treballa amb diferents coreògrafs a Barcelona, com Jacob Gómez (Meohadim) o Anna Macau (SilverDrops Dansa). A més cursa els estudis Superiors de Coreografia al Conservatori Superior de Dansa Institut de Teatre, Barcelona.\nMés sobre BLANCA TOLSÀ a La Caldera\ndissabte 6 de març, a les 19h


Investiguen la directora de Salut Pública de les Balears pel confinament dels estudiants en un hotel\nMaria Antònia Font haurà de declarar el pròxim 7 de setembre\nLa directora general de Salut Pública del Govern Balear, Maria Antònia Font. Europa Press\nPalmaUn jutjat d'instrucció de Palma investiga la directora de Salut Pública de les Illes Balears, Maria Antònia Font, pel confinament dels menors del macrobrot del viatge d'estudis. Després de la denúncia que es va interposar a principis de mes contra el Govern Balear per la quarantena obligatòria que va imposar als 270 joves, el jutge investiga ara Font per un presumpte delicte de prevaricació i detenció il·legal. La directora de Salut Pública va ser qui va ordenar el confinament obligatori i ara haurà de respondre davant la justícia per justificar la mesura.\nSegons ha avançat Diario de Mallorca, Maria Antònia Font declararà als jutjats de Palma el pròxim 7 de setembre i, a més de justificar la decisió, haurà d'explicar si realment, com asseguraven alguns pares, alguns dels estudiants (menors d'edat) van ser traslladats a l'Hotel Bellver i confinats a les seves instal·lacions sense autorització dels seus responsables legals.\nEls macrobrots de les Balears s'escampen: 1.167 positius i vuit comunitats afectades\nEl cas es remunta a finals del mes de juny, després que es detectés el macrobrot per covid entre diversos estudiants que eren a Mallorca de viatge de final de curs. El Govern Balear va decidir imposar la quarantena obligatòria als joves que podien haver estat en contacte amb alguns dels positius detectats. Després que els estudiants arribessin a l'hotel, el jutjat d'instrucció número 6 de Palma en funcions de guàrdia va rebre prop de 200 peticions d'habeas corpus (un procés judicial de protecció contra les detencions il·legals) de pares dels estudiants confinats a l'hotel covid Palma Bellver.\nPoc després d'aquestes peticions, el jutjat contenciós administratiu número 3 de Palma va acordar aixecar el confinament dels estudiants que feien quarantena a l'Hotel Palma Bellver que no havien donat positiu per covid-19. Així, 175 joves del total de 249 confinats en aquell moment a l'hotel pont van poder abandonar les instal·lacions de l'establiment turístic i tornar a casa sense fer la quarantena obligatòria imposada pel Govern.\nUn cop la justícia va tombar el confinament i va declarar il·legal el confinament a l'Hotel Bellver, el jutjat d'instrucció número 1 de Palma va iniciar les investigacions pertinents i aquest dimarts ha anunciat que Maria Antònia Font està sent investigada i haurà de declarar per justificar els motius de la quarantena obligatòria imposada per l'executiu illenc.\npandèmia macrobrot Mallorca